CELEX: C2004/284/45
Language: da
Date: 2004-11-20 00:00:00
Title: Sag T-359/04: Sag anlagt den 30. august 2004 af British Aggregates Association, Healy Bros. Limited og DK Trotter & Sons Limited mod Kommissionen for De Europæiske Fællesskaber

20.11.2004   
            
            
               DA
            
            
               Den Europæiske Unions Tidende
            
            
               C 284/22
            
         Sag anlagt den 30. august 2004 af British Aggregates Association, Healy Bros. Limited og DK Trotter & Sons Limited mod Kommissionen for De Europæiske Fællesskaber
   (Sag T-359/04)
   (2004/C 284/45)
   Processprog: engelsk
   Ved De Europæiske Fællesskabers Ret i Første Instans er der den 3. september 2004 anlagt sag mod Kommissionen for De Europæiske Fællesskaber af British Aggregates Association, Lanark (Det Forenede Kongerige), Healy Bros. Limited, Middleton, County Cork (Irland), og DK Trotter & Sons, Manorhamilton, County Leitrim (Irland), ved solicitor C. Pouncey og Lawyer L. Van Den Hende.
   Sagsøgerne har nedlagt følgende påstande:
   
               —
            
            
               Kommissionens beslutning K(2004) 1614 endelig af 7. maj 2004»Statsstøtte N 2/2004 UK/Aggregates Levy« annulleres.
            
         
               —
            
            
               Kommissionen betaler sagens omkostninger.
            
         Søgsmålsgrunde og væsentligste argumenter:
   Det Forenede Kongerige indførte i 2002 Aggregates Levy, en miljøskat på diverse aggregater. Ved en beslutning truffet samme år konkluderede Kommissionen, at bestemmelserne i Aggregates Levy ikke udgjorde statsstøtte. Idet det gøres gældende, at den konkurrencemæssige stilling af dens medlemmer berøres af Aggregates Levy, har sagsøger 1 bestridt denne beslutning i forbindelse med en anden sag for Retten (1).
   Den 5. januar 2004 underrettede Det Forenede Kongerige Kommissionen om en ny fritagelsesordning for Aggregates Levy for Nordirland. Ved den bestridte beslutning fandt Kommissionen, at den nye ordning var forenelig med fællesmarkedet, og afviste derved sagsøgernes klage mod ordningen uden at påbegynde den formelle undersøgelsesprocedure.
   Sagsøgerne har til støtte for deres påstande for det første gjort gældende, at den pågældende ordning er i strid med artikel 23 og 90 EF, og at den derfor ikke kunne være blevet erklæret i overensstemmelse med fællesmarkedet. Sagsøgerne har endvidere gjort gældende, at Kommissionen har tilsidesat sine egne miljøretningslinier (2) og derved begået tre åbenlyse vurderingsfejl, nemlig ved at finde, at den andel på 20 % af afgiften, der skal betales af virksomheder, der er omfattet af fritagelsesordningen, er væsentlig; ved uberettiget at finde, at fritagelsesordningen var blevet fastsat, da Aggregate Levy blev vedtaget, samt ved fejlagtigt at antage, at afgiften har en mærkbar positiv virkning i form af miljøbeskyttelse.
   Sagsøgerne har derudover gjort gældende, at Kommissionen ikke som krævet efter artikel 253 EF har begrundet den anfægtede beslutning, at den har tilsidesat sin forpligtelse til at indlede en formel undersøgelsesprocedure, samt tilsidesatte sine proceduremæssige forpligtelser under den indledende undersøgelse.
   
      (1)  Sag T-210/02, meddelt i EFT C 219 af 14.9.2002, s. 23.
   
      (2)  Fællesskabsretningslinier for statsstøtte til miljøbeskyttelse, EFT C 37af 3.2.2001, s. 3-15.